‘નો, નો, નો !’ વનિતાના ગાલ પર ખંજન પડી ગયાં. રુઆબભર્યા સ્વરમાં એણે ખુલાસો કર્યો : ‘ઉંમરની રૂએ તમે સિનિયર હશો; પણ હોદ્દાની દષ્ટિએ અને સેક્ટર ઓગણીસના રહેવાસીની રૂએ મારો હક્ક પહેલો લાગે. હું તમારી કૉફી પીવા ચોક્કસ આવીશ. પણ પહેલી વાર તો તમારે જ મારે ત્યાં આવવું પડશે.’ વાતોમાં ને વાતોમાં બંગલો ક્યારે આવી ગયો એની પણ ખબર ન રહી. મૉર્નિંગ વૉકમાં એકલાં નીકળતાં વનિતા મૅડમને પહેલી જ વાર કોઈ પુરુષની કંપનીમાં ચાલતાં જોઈ રોજિંદા વટેમાર્ગુઓને થોડી નવાઈ પણ લાગી.